Document ID: 32007D0050

NÕUKOGU OTSUS,
30. jaanuar 2007,
millega lubatakse Rumeenial kohaldada vähendatud käibemaksumäära teatavate direktiivi 2006/112/EÜ artiklis 106 osutatud tööjõumahukate teenuste suhtes
(2007/50/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse 2005. aasta ühinemislepingut, (1) eriti selle artikli 4 lõiget 3,
võttes arvesse 2005. aasta ühinemisakti, (2) eriti selle artiklit 55,
võttes arvesse nõukogu 28. novembri 2006. aasta direktiivi 2006/112/EÜ ühine käibemaksusüsteem, (3) eriti selle artiklit 106,
võttes arvesse komisjoni ettepanekut,
ning arvestades järgmist:
(1)
Nõukogu võib lubada liikmesriikidel kohaldada vähendatud käibemaksumäära mõnede tööjõumahukate teenuste suhtes, mis peavad vastama direktiivis 2006/112/EÜ sätestatud tingimustele ja olema ära toodud kõnealuse direktiivi IV lisas.
(2)
Direktiiviga 2006/112/EÜ pikendati vähendatud käibemaksumäärade kohaldamist kuni 31. detsembrini 2010. See võimaldab liikmesriikidel, kes soovivad esimest korda kasutada ettenähtud võimalust ja neil, kes soovivad muuta direktiiviga hõlmatud teenuste varem kehtestatud nimekirja, esitada komisjonile vastav taotlus.
(3)
Eesmärk on avada kõigile liikmesriikidele võimalus osaleda võrdsetel tingimustel töömahukate teenuste suhtes vähendatud käibemaksumäära katselisel kohaldamisel. Seetõttu tuleks anda kõigile ühinevatele riikidele nende Euroopa Liiduga ühinemise hetkest alates ühesugune võimalus kohaldada teatavate töömahukate teenuste suhtes vähendatud maksumäära.
(4)
31. märtsi 2006. aasta kirjaga esitas Rumeenia taotluse kohaldada teatavate töömahukate teenuste suhtes vähendatud käibemaksumäära.
(5)
Liikmesriikide võrdse kohtlemise tagamiseks tuleks käesolevat otsust kohaldada alates Bulgaaria ja Rumeenia ühinemislepingu jõustumisest.
(6)
Käesolev otsus ei avalda mõju käibemaksust tulenevatele Euroopa ühenduste omavahenditele,
ON VASTU VÕTNUD KÄESOLEVA OTSUSE:
Artikkel 1
Vastavalt 2005. aasta ühinemisakti artiklile 55 koosmõjus direktiivi 2006/112/EÜ artiklitega 106 ja 108 lubatakse Rumeenial alates 2005. aasta ühinemislepingu jõustumisest ning kuni 31. detsembrini 2010 kohaldada direktiivi 2006/112/EÜ artiklis 98 sätestatud vähendatud maksumäärasid direktiivi IV lisa punktides 1 ja 4 osutatud järgmiste teenuste suhtes:
a)
rõivaste ja kodutekstiili väikeparandusteenused (kaasa arvatud parandamine ja ümbertegemine);
b)
koduhooldusteenused.
Artikkel 2
Käesolevat otsust kohaldatakse 2005. aasta ühinemislepingu jõustumise kuupäevast kuni 31. detsembrini 2010.
Artikkel 3
Käesolev otsus on adresseeritud Rumeeniale.
Brüssel, 30. jaanuar 2007

Labels: 2
1
0
9
18